Sotkamon ABC suljettu – bensa ja diesel sekaisin säiliöissä: "Melkoinen pommi ja iso rahasumma korvattavaksi"

Sotkamon ABC huoltamo tiedotti maanantaina illalla Facebook-sivullaan, että epäilyjen mukaan huoltoaseman polttoaineautomaatin polttoaineet ovat sekaisin. Asiaa selvitetään ja polttoainesäiliöistä on otettu näytteet. Huoltoasemayritys kertoo, että automaatista tankanneissa dieselautoissa on ilmennyt ongelmia. –Ongelmia on ilmennyt dieselautoissa. Infoamme välittömästi kun saamme lisätietoa, ja kerromme toimintaohjeet jatkoa, ja mahdollisten kulujen korvaamista varten, yrittäjä Marika Sandberg kirjoittaa. "Ei lähde enää kunnolla käymään" Vuokatissa asuva mies kertoo maanantaina illalla, että kyseisestä mittarista tankattu dieselauto ei enää toimi kuten pitäisi. –Ei lähde enää kunnolla käymään. Vaimo oli ehtinyt sillä ajaa ennen kuin sai tiedon, mies kertoo. Auton tankkiin on mennyt bensiiniä. –Käytiin haistelemassa sitä tankkia, niin siinä on ollut bensaa. Niitä autoja on vaikka kuinka paljon, Facebookissa tästä puhutaan. "Melkoinen pommi" Sotkamo ja Sotkamossa sijaitsevan Vuokatin mökit ovat olleet suosittuja juhannuksenviettopaikkoja. Alueella on ollut juhannuksen aikana aika paljon lomalaisia. –Mitä olen kuullut, niin kymmenkunta [hajonnutta autoa] on tiedossa, mutta niitähän on varmaan tuhat. Melkoinen pommi ja iso rahasumma korvattavaksi.